31993R0025
L 005/7
JURNALUL OFÍCIAL AL UNIUNII EUROPENE
REGULAMENTUL (CEE) NR. 25/93 AL COMISIEI
din 8 ianuarie 1993
referitor la eliberarea documentelor de import pentru conservele din anumite specii de ton și de pălămidă originare din anumite țări terțe
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 3759/92 al Consiliului din 17 decembrie 1992 privind organizarea comună a piețelor în sectorul produselor pescărești și de acvacultură (1),
având în vedere Regulamentul (CEE) nr. 3900/92 al Comisiei de stabilire a normelor specifice de aplicare a Regulamentului (CEE) nr. 3759/92 în ceea ce privește regimul comunitar de import de conserve din anumite țări terțe (2), în special articolul 3 alineatul (1) al acestuia,
întrucât articolul 3 alineatul (1) al regulamentului citat mai sus a atribuit 11 115 de tone din cantitatea globală de 74 100 de tone noilor importatori; întrucât articolul 4 alineatul (2) din respectivul regulament prevede că, dacă cantitățile pentru care se cer documente de import depășesc cantitățile disponibile, Comisia fixează un procentaj unic de reducere a cantităților cerute;
întrucât, pentru noii importatori, cantitățile cerute în 4 și 5 ianuarie 1993 depășesc cantitățile disponibile; întrucât, în consecință, este necesar să se determine în ce măsură pot fi eliberate documentele de import;
întrucât cantitățile pentru care au fost eliberate documente de import ating volumul de 11 115 de tone; întrucât, este cazul să se suspende eliberarea acestor documente pentru noii importatori,
ADOPTĂ PREZENTUL REGULAMENT
Articolul 1
Documentele de import solicitate în temeiul articolului 3 alineatul (1) punctul (b) din Regulamentul (CEE) nr. 3900/92, la data de 4 și 5 ianuarie 1993 și transmise Comisiei pe 6 ianuarie 1993, pentru conservele de ton de tipul Thunnus, ton dungat (Euthynnus pelamis) și alte specii din genul Euthynus, care au codurile NC ex 1604 14 11, ex 1604 14 19 și ex 1604 20 70, provenind din țările terțe vizate în articolul 1 alineatul (1) al Regulamentului respectiv, sunt eliberate până la 3,61 % din cantitatea cerută.
Pentru produsele vizate la primul paragraf, eliberarea documentelor de import este suspendată pentru cererile depuse începând cu data de 6 ianuarie 1993, conform articolului 3 alineatul (1), punctul (b) al Regulamentului (CEE)s nr. 3900/92.
Articolul 2
Prezentul regulament intră în vigoare la data de 11 ianuarie 1993.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 ianuarie 1993.